Historikus sterf maande ná gru-aanvalRobert Gerrard. Foto: Verskaf Robert Gerrard (74), ŉ kenner van die Anglo-Zulu-oorlog, was ŉ voltydse toergids by die Isandlwana Lodge in KwaZulu-Natal toe hy op 25 Februarie by sy kothuis by die lodge deur twee rowers oorval is. Volgens The Telegraph het die rowers hom erg aangerand, sy kop teen die vloer stukkend geslaan, kookwater oor hom uitgegooi en sy bekken op sewe plekke gebreek. Die rowers het met vier vuurwapens, kredietkaarte en ŉ ring gevlug. Gerrard is Donderdag in Ladysmith dood. Gerrard se familie het aan The Telegraph gesê sy dood is die gevolg van komplikasies van die veelvuldige beserings wat hy tydens die aanval opgedoen het. Kapt. Nqobile Gwala, woordvoerder van die polisie, het egter aan Maroela Media gesê ŉ mediese praktisyn het bevestig dat Gerrard aan natuurlike oorsake gesterf het. Joanne Hayes, woordvoerder van Isandlwana Lodge, wou haar nie oor die aanval in Februarie uitlaat nie en het gesê die saak word steeds deur die polisie ondersoek. Gerrard was as toergids ŉ groot trekpleister by die lodge. “Rob het uit ŉ lang afstammingslyn van militêre mans gekom, sy pa en oupa het in die Britse weermag gedien. Hy het ook in die Britse weermag gedien en in 1969 die weermag verlaat om Suid-Afrika toe te trek waar hy kommoditeitshandelaar geword het,” het Hayes gesê. “Sy passie vir Britse militêre geskiedenis het daartoe gelei dat hy lesings oor die Anglo-Zulu-oorlog van 1879 en die Anglo-Boereoorloë van 1881 en 1899 tot 1902 aangebied het en hy het hom later by Isandlwana Lodge aangesluit. Hy is in 1998 as ŉ fellow van The Royal Geographical Society aangewys.” Gwala het gesê niemand is nog in verband met die rooftog in hegtenis geneem nie en die polisieondersoek duur voort.